Matie-student permanent geskors ná urineer-voorvalTheuns du Toit Die Universiteit Stellenbosch (US) se sentrale dissiplinêre komitee (SDK) het bevind dat daar geen alternatief is as om Theuns du Toit (19) onmiddellik en permanent uit die universiteit te skors nie. Du Toit het op 22 Junie voor die SDK, bestaande uit vier onafhanklike komiteelede wat ingevolge die universiteit se dissiplinêre kode aangewys is, verskyn. Hy is in Mei voorlopig geskors nadat hy op sy medestudent Babalo Ndwayana se besittings by die Huis Marais-manskoshuis geürineer het. ŉ Video van die voorval is wyd versprei en het hewige reaksie uitgelok. Du Toit het vyf werksdae om aan te dui of hy teen die SDK se bevindings en/of sanksies gaan appelleer. Die SDK het Du Toit skuldig bevind aan die oortreding van verskeie klousules van die universiteit se dissiplinêre kode vir studente. Hy is ook skuldig bevind aan die oortreding van die gewysigde koshuisreëls. Volgens die SDK is alle sake vertroulik, maar is daar ná beraadslaging besluit om die bevindings van Du Toit se tugverhoor openbaar te maak. “Die US veroordeel enige vorm van rassisme, diskriminasie of enige ander vooroordeel ten sterkste,” het die universiteit in ŉ verklaring gesê in reaksie op die uitkoms van Du Toit se tugverhoor. “Menswaardigheid is ononderhandelbaar by die US en moet gerespekteer en gehandhaaf word. Daar is geen plek vir rassisme of viktimisering van enige aard by die US nie.” Prof. Deresh Ramjugernath, viserektor: leer en onderrig, het in reaksie op die uitkoms gesê die SDK funksioneer onafhanklik van die universiteitsbestuur oor sake wat dit aanhoor en in sanksies wat opgelê word, asook dat behoorlike prosesse deeglik nagekom is, waaronder deeglike ondersoeke wat gedoen is. “Die universiteit het hierdie saak in ŉ uiters ernstige lig beskou. Dit was duidelik deurdat Du Toit onder meer aanvanklik tydelik uit die universiteit geskors is, terwyl oudregter Sisi Khampepe aangestel is om ŉ onafhanklike kommissie van ondersoek na beweerde rassisme by die US in te stel. “Die universiteit duld onder geen omstandighede enige rassisme, diskriminasie, vooroordeel en gedrag deur studente wat die waardigheid van iemand anders aantas nie. Die US se bestuur het kennis geneem van die SDK se bevindings en sanksies wat opgelê is en sal die SDK se bevindings bestudeer,” het prof. Ramjugernath gesê.